[{"text_idx": "#000000", "text": "Iom da impresoj el la bulgara urbo Kardj\u0302ali, kiun mi forlasas c\u0302i-matene post semajnlonga restado."}, {"text_idx": "#000001", "text": "La urbo en kelkaj partoj aspektas kiel tipa postsocialisma urbo, ja en bela montaro, sed, ankau\u0306 kiel en aliaj bulgaraj urboj, la multetag\u0302aj log\u0302blokoj estas iom pli personecaj, pli belaj kaj havas iajn nobligajn ecojn \u2014 kiel ekzemple vitraj elementoj en la enirpordoj de s\u0302tuparejoj (en Rusio neniam eblas: pro klimata severeco kaj pro vandalismo) au\u0306 interesaj balkonoj. La s\u0302tuparoj en la blokoj estas prizorgitaj, multaj log\u0302antoj skribas sian familinomon sur la pordo. Samtempe domoj kutime ne havas numerojn, kaj trovi nomon de la strato, en kiu vi estas, estas ofte malfacile (eble temas pri regiona specialaj\u0302o \u2014 mi rimarkis tion ankau\u0306 en Istanbulo, Burgaso kaj Nesebaro)."}, {"text_idx": "#000002", "text": "Alia specialeco de Kardj\u0302ali estas odoreto de bruligata karbo kaj ligno preskau\u0306 c\u0302iam en la aero. Multaj domoj, aparte la privataj, estas hejtataj per ligno au\u0306 karbo. En apartamentoj mi ne rimarkis radiatorojn de akvohejtado \u2014 kaj c\u0302iuj uzas elektrovarmigilojn. Ankau\u0306 en mia luita c\u0302ambro estas nun (kaj nun estas s\u0302altita) la elektra varmigilo kun ventumilo. En ejoj estas plej ofte malvarme: ec\u0302 mi vidis malfermitajn fenestrojn ks. \u2014 do kvazau\u0306 lokanoj, almenau\u0306 parte, s\u0302atas malvarmon (estas plus dek nun) eble pro la varmego somera. Mi s\u0302atas varmon kaj preferas varmegon al malvarmo, eble c\u0302ar mi pli ofte spertas malvarmon kaj kelkfoje spertis malvarmegon, kiu pensigis min pri baldau\u0306a morto pro g\u0302i (ha, okazis en Moskvo)."}, {"text_idx": "#000003", "text": "La arta galerio de Kardj\u0302alio konsistas el du grandaj haloj en aparta domo. G\u0302i povas fanfaroni tamen per kolekto de pentraj\u0302oj fare de kelkaj eminentaj bulgaraj pentristoj. Vidu kelkajn fotojn. En la galerio oni donacis al mi kolekton de kartetoj kun repodukcioj (do, fotoj de pentraj\u0302oj), la kolekto estas eldonita en 1975 (kiam oni ankorau\u0306 ec\u0302 ne planis min). Mi fotis kelkajn pentraj\u0302ojn, ili troveblas en Ipernity (ligilon trovu sube)."}, {"text_idx": "#000004", "text": "Diversaj mang\u0302ejoj en la urbo estas bonkvalitaj, ofte proponas ion loke tradician (kiel s\u0302kembe-c\u0302orba) kaj estas relative malmultekostaj, kompare kun la c\u0302emaraj kaj la peterburgaj. Bona mang\u0302o por du personoj (sen alkoholaj\u0302oj tamen) kostas malpli ol 10 eu\u0306rojn en \u201eStarata Kas\u0302ta\u201c, restoracio kiu havas tradician internaj\u0302on, belan nelau\u0306tan muzikon ktp. Eblas nun dau\u0306re envii pri tio."}, {"text_idx": "#000005", "text": "La stratoj estas puraj (kaj konstante balaataj), tamen post vesperig\u0302o ig\u0302as sufic\u0302e mallume \u2014 nur la gravaj stratoj estas bone lumigitaj. Tio tute similas Vladikavkazon, sed kontrastas Peterburgon, kie dekomence mi havis ec\u0302 protestan reagon pro la lanternegoj s\u0302altitaj plenan nokton ec\u0302 en tute senvivaj lokoj."}, {"text_idx": "#000006", "text": "Homoj en la stratoj multe parolas la turkan (la lingva situacio ja multe interesis min). La turka estas tradicia lingvo en tiuj lokoj, speciale en la vilag\u0302oj. Homoj de c\u0302iuj generacioj, homoj kun pos\u0302telefonoj kaj en aliaj siacioj parolas g\u0302in. Por netrejnita okulo estas tute neatendite, kiu kiun lingvon parolos. Lokaj turkoj aspektas foje ec\u0302 tro eu\u0306ropecaj, virinoj kun longaj farbitaj haroj ktp.; antoropologie turkoj estas tre diversa etno \u2014 do, ankau\u0306 per vizag\u0302o au\u0306 staturo ne eblas jug\u0302i. Multaj turkoj havas parencojn en Turkio (dum kelkaj jaroj en Bulgario estis senpripensa kontrau\u0306turka prempolitiko, kio igis dekmilojn da turkoj forlasi naskig\u0302lokojn kaj iri al Turkio). Mi au\u0306dis rakonton pri kelkaj turkoj, kiuj revenis lastatempe el Turkio por denove log\u0302i en Kardj\u0302ali, ec\u0302 unu tian junulinon vidis per miaj propraj okuloj. En la centro de la urbo oni reklamas \u201ec\u0302iutagajn ekskursojn al Odrin\u201c (Edirne, plej proksima urbo en Turkio \u2014 eble 5 horojn buse de Kardj\u0302ali)."}, {"text_idx": "#000007", "text": "Mi ne povis rimarki malpacan konduton en la stratoj. Neniu batalis, neniu kriis unu al la alia, neniu s\u0302telis mian videokameraon. Aperas impreso, ke tiel nomata \u201cstrata krimo\u201c ne estas granda problemo c\u0302i tie \u2014 pri tio eblas jug\u0302i ankau\u0306 lau\u0306 la maniero de lokaj virinoj lasadi siajn saketojn kaj vestojn sur seg\u0302o en kafejo kaj iri al, ekz., necesejo. En multaj urboj de la mondo homoj kunprenus saketon au\u0306 transdonus g\u0302in al siaj konatoj, kiuj restas c\u0302e la tablo."}, {"text_idx": "#000008", "text": "En Kardj\u0302ali (fakte kiel ankau\u0306 aliloke en la lando) estas interesaj ac\u0302eteblecoj. Vestoj kostas almenau\u0306 duoble (foje kvaroble) malpli ol la analogiaj en Peterburgo. Mi ac\u0302etis j\u0302inzon (10 EUR), iom da kotonaj vestoj por la infano kaj aliajn iojn. Nun mi bedau\u0306ras, ke mi ne trovis tuj en la urbo lokon por mallongigi la j\u0302inzon \u2014 mi forflugas baldau\u0306 kaj devos pagi en Rusio duonon de la prezo (c\u0302. 5 EUR) nur por mallongigi la veston."}, {"text_idx": "#000009", "text": "La urbo havas multegajn vidindaj\u0302ojn en la areo de 50 km c\u0302irkau\u0306 si. Estas kaj antikvaj konstruaj\u0302oj (ec\u0302 trakia palaco de la 2-a jarmilo antau\u0306 Kristo), kaj naturaj rezervejoj (kie mi vidis la grifonojn), kaj belegaj pejzag\u0302oj. Ekzistas eblecoj por boatumado, fis\u0302kaptado, etnografiaj esploroj, \u201emigrado\u201c (piedpas\u0302aj promenoj) kaj simile. La klimato estas milda, pli-malpli tuto de printemo kaj au\u0306tuno bonege tau\u0306gas por vizitoj. La lokoj estas ne tro \u201eprituristitaj\u201c, se vi imagas, pri kio mi parolas; sekvajare jam estos au\u0306tovojo al Grekio, do eblas ligi Rodopojn kaj eble ripozon c\u0302e la maro."}, {"text_idx": "#000011", "text": "Se vi interesig\u0302as pri vizito al Kardj\u0302ali kaj Rodopoj turnu vin rekte al la loka turisma firmao \u201eGabi Tur\u201c au\u0306 petu min peri. Mi ne certas pri c\u0302ic\u0302eronado en Esperanto (nur se mi au\u0306 alia tau\u0306ga esperantisto venos), sed ruse, bulgare, angle, turke certe eblas. Plej ofte temas pri individua turismo en grupoj de unu g\u0302is eble dek personoj."}, {"text_idx": "#000017", "text": "\u2022 Vizito al Pomorie, la esperanta urbo"}, {"text_idx": "#000018", "text": "Mi subskribis kelkajn el la hodiau\u0306aj fotoj el Pomorie, la bulgara urbo apud Burgas, kiun vi pli facile trovos sur mapoj...."}, {"text_idx": "#000023", "text": "Vi volas diri, ke eblas skribi al la email-adreso de la firmao \u00abGabi-Tur\u00bb? Kaj kiom kostas tia vojag\u0302o?"}, {"text_idx": "#000024", "text": "\u00bb kiom kostas tia vojag\u0302o?\nFlugo c\u0302. 5-10 mil rubloj, sed restado estas ne tre kosta, c\u0302ar la urbo estas ne tre turisma, la prezoj malaltas. C\u0302ambro, en kiu mi restis (fakte duloka) kostas 15 EUR tage, mang\u0302aj\u0302o povas kosti c\u0302. 15-20 EUR tage, vojag\u0302oj dependas de la elekto (eblas ec\u0302 lui au\u0306ton).\nJes, eblas skribi al \u201eGabi Tur\u201c rekte, eblas per mi.\nEn vintro vojag\u0302i eblas (des pli ke foje okazas malmultekostaj flugoj el Moskvo al Plovdiv), sed preferebla tempo, lau\u0306 la turista agentejo mem, estas printempe kaj au\u0306tuno."}, {"text_idx": "#000026", "text": "Flugo c\u0302. 5-10 mil rubloj, sed restado estas ne tre kosta, c\u0302ar la urbo estas ne tre turisma, la prezoj malaltas. C\u0302ambro, en kiu mi restis (fakte duloka) kostas 15 EUR tage, mang\u0302aj\u0302o povas kosti c\u0302. 15-20 EUR tage, vojag\u0302oj dependas de la elekto (eblas ec\u0302 lui au\u0306ton).\nJes, eblas skribi al \u201eGabi Tur\u201c rekte, eblas per mi.\nEn vintro vojag\u0302i eblas (des pli ke foje okazas malmultekostaj flugoj el Moskvo al Plovdiv), sed preferebla tempo, lau\u0306 la turista agentejo mem, estas printempe kaj au\u0306tuno."}, {"text_idx": "#000029", "text": "S\u0302ajnas al mi, ke 30 gradoj julie kaj au\u0306guste ne estas pli varmega ol somere en Rusio. Krome, estas pli oportuna vojag\u0302i somere pro la lerno kaj laboro."}, {"text_idx": "#000030", "text": "\u00bb estas pli oportuna vojag\u0302i somere\nEstas c\u0302iam via elekto :) Krome, homoj en \u201eGabi Tur\u201c eble nur g\u0302ojos pro via deziro veni en la parto de la jaro, kiam estas iom malpli da turistoj el Sofia.\nAnkorau\u0306 fruas diri ion precizan pri tio, sed eble mi vojag\u0302os somere de 2010 al Kardj\u0302ali denove, c\u0302i-foje kun la edzino kaj eble kun la filino. Estus amuze renkonti vin tie :)"}, {"text_idx": "#000031", "text": "\u00bb estas pli oportuna vojag\u0302i somere"}, {"text_idx": "#000035", "text": "Jes, tia eblo estus interesa :) Certe ankorau\u0306 fruas diri ion precizan, sed eble mi devos elekti inter pluraj lokoj de la somera ripozo. Se mi fine decidos vojag\u0302i al Kardj\u0302ali, mi turnos al vi."}]